Document ID: 31995R0333

ΚΑΝΟΝΙΣΜΟΣ (ΕΚ) αριθ. 333/95 ΤΗΣ ΕΠΙΤΡΟΠΗΣ της 17ης Φεβρουαρίου 1995 για καθορισμό λεπτομερών κανόνων του κανονισμού (ΕΟΚ) αριθ. 1765/92 του Συμβουλίου όσον αφορά την εφαρμογή ορίου στην έκταση σε σχέση με την οποία ένας παραγωγός μπορεί να λάβει αντισταθμιστική πληρωμή για τους ελαιούχους σπόρους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1765/92 της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), όπως τροποποιήθηκε τελευταία από πράξη προσχώρησης της Αυστρίας, της Φινλανδίας και της Σουηδίας, και ιδίως τα άρθρα 12 και 16,
Εκτιμώντας:
ότι το άρθρο 11 παράγραφος 7 του κανονισμού (ΕΟΚ) αριθ. 1765/92 προβλέπει για τα κράτη μέλη εκείνα στα οποία υπάρχει κίνδυνος σημαντικής υπέρβασης της εθνικής έκτασης αναφοράς, τον περιορισμό της έκτασης της γης για την οποία ένας μεμονωμένος παραγωγός μπορεί να λάβει την ειδική αντισταθμιστική πληρωμή για την καλλιέργεια ελαιούχων σπόρων- ότι το όριο αυτό πρέπει να καθοριστεί με βάση αντικειμενικά κριτήρια και να εκφραστεί ως ποσοστό της επιλέξιμης αρόσιμης έκτασης του παραγωγού- ότι το όριο αυτό μπορεί να διαφοροποιείται σύμφωνα με τις περιφερειακές βασικές εκτάσεις- ότι το όριο πρέπει να κοινοποιείται στους παραγωγούς πριν από την καθορισμένη ημερομηνία και πριν αρχίσει η σπορά των ελαιούχων σπόρων- ότι εάν ένας παραγωγός κάνει αίτηση για την ειδική αντισταθμιστική πληρωμή για έκταση που υπερβαίνει το όριο, η έκταση αυτή πρέπει να εξαιρεθεί από την αίτησή του- ότι η έκταση της γης για την οποία ο παραγωγός μπορεί να λάβει αντισταθμιστική πληρωμή παύσης καλλιέργειας πρέπει συνεπώς να αφαιρεθεί- ότι πρέπει να προβλεφθούν μεταβατικά μέτρα για την κάλυψη περιπτώσεων όπου η ανακοίνωση του ορίου στους παραγωγούς έγινε μετά την καθορισμένη ημερομηνία αλλά πριν από την αρχή της σποράς και για την κάλυψη περιπτώσεων όπου το όριο δεν εκφράστηκε ως ποσοστό της συνολικής επιλέξιμης αρόσιμης έκτασης του παραγωγού-
ότι οι διατάξεις του παρόντος κανονισμού θα επηρεάσουν την σπορά των ελαιούχων σπόρων και την παύση της καλλιέργειας για την περίοδο 1995/96- ότι η παύση της καλλιέργειας σε σχέση με την περίοδο εμπορίας 1995/96 αρχίζει στις 15 Ιανουαρίου 1995- ότι οι διατάξεις του παρόντος κανονισμού θα πρέπει να αρχίσουν πριν την ημερομηνία αυτή-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Κοινής Επιτροπής Διαχείρισης Σιτηρών, Λιπαρών Ουσιών και Χορτονομής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το επίπεδο του ορίου που προβλέπεται στο άρθρο 11 παράγραφος 7 του κανονισμού (ΕΟΚ) αριθ. 1765/92 πρέπει να καθοριστεί λαμβάνοντας υπόψη την εθνική έκταση αναφοράς, τη συνολική έκταση επιλέξιμης αρόσιμης γης και το στόχο να αποφευχθούν φυτεύσεις από τις οποίες θα προκύψουν υπερβολικές μειώσεις στην καταβολή της ειδικής αντισταθμιστικής πληρωμής στους ελαιούχους σπόρους.
2. Το όριο και τα κριτήρια που χρησιμοποιούνται για τον καθορισμό του πρέπει να κοινοποιούνται στην Επιτροπή το συντομότερο δυνατό και το αργότερο έως την 31η Ιουλίου του οικονομικού έτους που προηγείται του έτους σε σχέση με το οποίο ζητείται η αντισταθμιστική πληρωμή.
3. Η αρμόδια αρχή, για να καθορίσει το δικαίωμα είσπραξης προκαταβολής ενός παραγωγού που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 1765/92, πρέπει να κρίνει εάν η αίτηση του παραγωγού για στήριξη είναι εντός του καθορισμένου ορίου. Κατά παρέκκλιση από τις διατάξεις του άρθρου 2 παράγραφος 1 του κανονισμού (ΕΟΚ) αριθ. 2294/92 της Επιτροπής (2), κάθε έκταση για την οποία ο παραγωγός έχει ζητήσει ειδική αντισταθμιστική πληρωμή για την καλλιέργεια ελαιούχων σπόρων καθ' υπέρβαση του ορίου πρέπει να αποκλείεται από την αίτηση.
4. Σε περιπτώσεις όπου ο αποκλεισμός έκτασης γης, βάσει της παραγράφου 3, προκαλεί την υπέρβαση του ορίου από έκταση παύσης καλλιέργειας του παραγωγού που αναφέρεται στο άρθρο 7 παράγραφος 6 πρώτο εδάφιο του κανονισμού (ΕΟΚ) αριθ. 1765/92 που εφαρμόζεται στο κράτος μέλος, η δε έκταση της παύσης καλλιέργειας για την οποία ο παραγωγός έχει ζητήσει την αντισταθμιστική πληρωμή πρέπει να μειωθεί αντίστοιχα.
5. Κάθε έκταση η οποία εξαιρείται από την έκταση για την οποία ο παραγωγός κάνει αίτηση για ενίσχυση, βάσει των παραγράφων 3 και 4, πρέπει να λαμβάνεται υπόψη για την εφαρμογή του άρθρου 2 παράγραφος 6 του κανονισμού (ΕΟΚ) αριθ. 1765/92.
Άρθρο 2
1. Κατά παρέκκλιση από το άρθρο 1 παράγραφος 1, για το οικονομικό έτος 1995/96, σε περιπτώσεις που η αρμόδια αρχή δεν έχει υπολογίσει το όριο ως ποσοστό της συνολικής επιλέξιμης αρόσιμης γης μίας περιφέρειας και ενημέρωσε σχετικά τους παραγωγούς πριν από την 1η Ιανουαρίου 1995, το κράτος μέλος έχει το δικαίωμα να εφαρμόσει στην εν λόγω περιφέρεια, το όριο το οποίο έχει υπολογίσει.
2. Για το οικονομικό έτος 1995/96, σε περιπτώσεις που η αρμόδια αρχή ενημέρωσε τους παραγωγούς για την εφαρμογή του ορίου από την 1η Αυγούστου 1994, αλλά πριν από τη σπορά της χειμερινής ελαιοκράμβης, το κράτος μέλος έχει το δικαίωμα να εφαρμόσει τέτοιο όριο στην περιφέρεια αυτή υπό τον όρο ότι τα μέτρα που έχουν ληφθεί από αυτό επαρκούν για να αποτρέψουν κάθε παραγωγό από το να έχει τη θεμιτή προσδοκία να λάβει ειδική αντισταθμιστική πληρωμή για την καλλιέργεια ελαιούχων σπόρων για έκταση μεγαλύτερη από το καθορισμένο όριο.
3. Κατά παρέκκλιση του άρθρου 1 παράγραφος 2, για το οικονομικό έτος 1995/96, η Επιτροπή πρέπει να λάβει τις απαραίτητες πληροφορίες έως τις 28 Φεβρουαρίου 1995.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1995.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Φεβρουαρίου 1995.

Labels: 17
19
6